## L’Institut Valencià de Servicis Socials amplia la borsa de treball d’urgència per a diverses categories

*** Les persones interessades poden omplir la sol·licitud de manera telemàtica des d’este dimarts i fins al 16 de juny
* Esta iniciativa se suma a l’anunciada per part de la Conselleria per als centres dependents de la Generalitat, amb noves borses que es publicaran esta mateixa setmana**

L’Institut Valencià de Servicis Socials (IVASS), adscrit a la Vicepresidència Primera i Conselleria de Servicis Socials, Igualtat i Vivenda, ha obert el termini d’inscripció a l’ampliació de la borsa d’ocupació d’urgència per a les categories d’ajudant de residència, auxiliar de manteniment, zelador/a, director/a de residència, director/a psicòleg/psicòloga, logopeda, monitor/a d’atenció social, monitor/a d’atenció sociocultural, auxiliar de cuina, terapeuta ocupacional i treballador/a social.

Davant les necessitats de personal originades en estos llocs, l’IVASS fa esta convocatòria, publicada en el [Diari Oficial de la Generalitat Valenciana (DOGV)](https://dogv.gva.es/va/resultat-dogv?signatura=2025/20578), amb l’objectiu que puguen apuntar-se nous candidats i candidates, ja que no es preveu l’actualització de mèrits per a les persones ja inscrites en esta borsa ni la modificació de les zones geogràfiques inicialment seleccionades.

Esta convocatòria de l’IVASS és paral·lela a la borsa extraordinària d’ocupació, la convocatòria de la qual també va ser publicada en el DOGV i que busca reforçar el personal dels centres socials dependents de la Generalitat a l’estiu.

Les persones interessades tenen de termini des d’este dimarts i fins al 16 de juny per a presentar la sol·licitud en el portal <https://bolsaempleoivass.es/> En concret, hauran d’omplir els annexos I i II corresponents a la sol·licitud d’inscripció i la fulla de baremació, respectivament.

Respecte a este segon annex hauran de puntuar-se mitjançant la fulla d’autobaremació segons el barem establit en la Resolució de 18 de desembre de 2018, de la Direcció General de l’Institut Valencià d’Atenció Social i Sanitària, per la convocatòria de la borsa d’urgència per a diverses categories (DOGV 8448, 20.12.2018), i l’autobarem constituirà la declaració responsable de les dades complimentades.

També, hauran de subscriure les declaracions responsables de l’annex III relatives a l’aptitud mèdica, no estar incurs en expedient i la veracitat de la documentació aportada.

En la sol·licitud d’inscripció la persona candidata indicarà l’àrea o àrees geogràfiques en les quals està interessada, i podrà realitzar una sol·licitud en qualsevol d’estes, i no serà excloent en cap cas.

En la província de Castelló trobem les àrees següents: Castelló de la Plana, la Vall d’Uixó i Borriana; Benicarló; i Albocàsser. En la província de València, les àrees València, Burjassot, Rocafort i Aldaia; Cheste i Manises; Alzira, Cullera i Carlet; Xàtiva; Paterna; i Ontinyent. I en la província d’Alacant se situen les àrees Elx i Alcoi.

Per a qualsevol dubte o aclariment es poden consultar les bases en el DOGV del dilluns 9 de juny, en les quals s’especifiquen les diferents àrees geogràfiques per a cada una de les categories d’esta convocatòria.

Fecha: 10/06/2025